Wedersydse verwagtinge tussen prokureur en kliënt - Solidariteit GildesSolidariteit Gildes Wedersydse verwagtinge tussen prokureur en kliënt - Solidariteit Gildes
Tuis / Regslui Artikels / Wedersydse verwagtinge tussen prokureur en kliënt
Jy het dalk eendag dringend regshulp nodig, moontlik om jou te help in 'n bestrede egskeidingsaak, of in die onderhandeling vir 'n kontrak vir jou besigheid, of omdat jy 'n aanrandingsaak teen iemand aanhangig wil maak. Die prokureur-kliënt-verhouding is 'n vennootskap en daarom is dit noodsaaklik dat jy die regte en verantwoordelike keuse uitoefen wanneer jy op 'n prokureur besluit. Vir 'n suksesvolle regsgeding en/of litigasie is wedersydse vertroue en realistiese verwagtinge noodsaaklik.
Wat kan jy van jou prokureur verwag?
Kommunikasie: Goeie kommunikasie begin reeds tydens die eerste konsultasie wanneer hy vir jou raad gee rakende jou saak. Daarna behoort hy jou gereeld op jou versoek, maar ook proaktief, op die hoogte te hou van die vordering. Wanneer jy skakel en hy is nie beskikbaar nie, moet hy jou binne 'n redelike tyd terugskakel. Daarbenewens moet hy tydig op jou e-posse reageer.
Besluitneming: Die prokureur besluit watter vrae hy aan getuies wil stel en watter dokumentasie hy wil indien, maar hy moet deurgaans die besluite met jou deel. Dis jou reg as kliënt om die finale sê te hê oor die skikkingsooreenkoms.
Bevoegdheid en vaardighede: Hy moet bevoeg wees om jou spesifieke regsaak te hanteer. Die meeste prokureurs het 'n spesialiteitsarea. Maak seker dat jy een kies wat kundig en bevoeg is in die regsarea waarin jy hulp nodig het (byvoorbeeld gesins- en familiereg). Hy moet goeie skryfvaardighede in ondubbelsinnige regstaal hê en ook met gemak in die hof kan praat. Dis nooit gewaarborg dat hy die saak in jou guns sal beslis nie. 'n Bevoegde prokureur behoort egter nie weens nalatigheid of oneerlikheid te veroorsaak dat jy finansiële skade ly of benadeel word nie.
Kundigheid: Hy moet deeglike kennis hê rakende spertye en -datums, regsprosedures en algemene regsbeginsels.
Etiese optrede: Elke prokureur móét aan die etiese kode van die regsberoep voldoen. Dit sluit die volgende in: handhawing van vertroulikheid (elke brokkie inligting moet tot jou voordeel aangewend te word en nie met ander partye gedeel word nie); om sy werk binne die grense van die regsberoep te verrig; om 'n afsonderlike bankrekening te hê vir jou fooie; geen betrokkenheid by kriminele aktiwiteite nie; om jou belange bo sy eie te stel; lojale beskerming van jou belange; en eerlike verteenwoordiging van jou in die hof.
Prokureursfooie en koste: Daar kan dispute ontstaan oor sake soos 'n te hoë rekening, – presies watter koste vir jou rekening is, meningsverskille oor of die rekeninge gedetailleer moet wees, jy meen hy het te veel tyd aan 'n betreklik maklike saak bestee en dat die fooie onnodig hoog is, jy meen dat hy nie goeie werk gedoen het nie en dat die rekeningbedrag verminder moet word, of geskille oor prokureursfooie wat gehef word vir werk wat deur 'n kandidaatprokureur of regsekretaresse gedoen is. Daarom moet daar, sodra die prokureur jou saak aanvaar, 'n skriftelike fooiooreenkoms opgestel word wat deur beide partye onderteken word. Hy behoort jou ook op die hoogte te hou van bykomende koste wat met jou saak verband hou en of dit vooruit betaalbaar is of eers na afhandeling van die saak.
Voorbereiding: Hy moet goed voorbereid wees vir elke gebeurlikheid in jou saak. Dit geld vir 'n onderhandelingsvergadering waar transaksies ter sprake is, die afneem van 'n verklaring, 'n hofsaak – hy moet kundig wees rakende alle feite, die regsaspekte en jou spesifieke saak.
Regverdige verteenwoordiging: Die meeste (en minste) wat jy van jou prokureur kan verwag, is dat hy sy bes sal doen om jou met al die inligting tot sy beskikking en kundigheid binne sy vermoë regverdig te verteenwoordig tydens die hofverrigtinge. Maar selfs al het jy die feite en reg aan jou kant, kan jy nie van hom verwag om wonderwerke te verrig nie. Daar is baie faktore buite sy beheer en niemand kan weet wat die regter se beslissing sal wees nie.
Van jou kant: Jy kan van die prokureur verwag om jou saak te ondersteun en terselfdertyd binne die beperkings van die reg op te tree. Hy moet jou op die hoogte hou van die moontlike uitkomste van die saak of uitvoerbare optrede. Terselfdertyd moet jy sy benadering ondersteun, veral indien jy aanvanklik daartoe ingestem het.
Onttrekking aan die saak: In sekere gevalle mag die prokureur besluit om sy dienste te onttrek. Hy moet jou so gou moontlik omtrent sy besluit inlig.
Hy moet die regsmening van betroubare kollegas inwin of jou verwys, indien hy onseker is oor sekere aspekte van jou saak. Dit mag egter nooit tot jou nadeel wees nie.
Hy moet gereeld terugvoer van jou vra om te bepaal of jy tevrede is met hoe hy jou saak hanteer en hoe hy vorder.
Wat kan jou prokureur van jou verwag?
Kommunikasie en betrokkenheid: Stel hom in kennis van jou voorkeurmetode van kommunikasie en van jou telefoonnommer-, adres- en e-posadresveranderinge. Reageer op sy kommunikasie en verskaf so gou moontlik gevraagde inligting of dokumentasie. Hou hom ook op die hoogte van enige nuwe inligting of bewyse wat tydens die hantering van die saak na vore kom.
Wees ontvanklik en nieveroordelend, veral wanneer hy nuus met jou deel wat jy nie graag wil hoor nie. Dit kan wees dat daar feitelike of geregtelike swak plekke bestaan, of dat die skikkingsbedrag wat aangebied word, nie soveel is as wat jy verwag het nie. Wees gewillig om toegewings te maak indien dit nodig is.
Wees beskikbaar indien hy 'n afspraak maak om jou te spreek, of vir hofverrigtinge. Indien jy dit werklik nie kan bywoon nie, stel hom betyds in kennis.
Eerlikheid: Moenie bewyse vernietig, inligting weerhou of leuens vertel nie. Jou prokureur kan nog die impak van negatiewe inligting probeer versag indien hy vooraf daarvan weet, maar as dit tydens die hofsaak aan die lig kom, is daar niks wat hy daaraan kan doen nie en dit kan die saak benadeel.
Vereffen jou rekening betyds: Soos alle professionele persone en diensverskaffers, verdien prokureurs ook om so gou moontlik vir hul dienste vergoed te word.
Realistiese verwagtinge: Jou prokureur kan nie die uitkoms van die saak waarborg nie. Ongeag hoe hard hy werk, enigiets buite sy beheer kan gebeur. Wees realisties omtrent die verwagte uitkoms.
Hou by die ooreenkoms wat albei partye onderteken het.
Opskorting van sy dienste: Lig hom betyds in indien jy besluit om nie langer van sy dienste gebruik te maak nie.
Respekteer sy tyd: Onthou, hy het ander kliënte ook, so jy het nie alleenaanspraak op sy tyd nie.
Professionaliteit: Hou jou verbintenis met jou prokureur altyd professioneel.
LawDonut. https://www.lawdonut.co.uk/business/blog/20/03/ethical-responsibilities-lawyerclient-relationships